Morten Bødskov (S), 2025-12-12:
Og tak for den positive modtagelse af lovforslaget.
Som der er flere, der har været inde på, ser vi desværre, at dele af leasingbranchen er forbundet med flere former for økonomisk kriminalitet, og det er jo rigtigt, som SF's ordfører også har været inde på, at det er noget, vi har drøftet igennem flere år.
Jeg har selv haft fornøjelsen af i mange år at være retsordfører, faktisk i den periode, hvor jeg tror leasing ikke rigtig havde fået indpas.
Så lang tid er det siden, men jeg har dog alligevel fulgt med i den kriminalitet også og jo også haft fornøjelsen af at være justitsminister og sidde at kigge på økonomisk kriminalitet og på, hvordan det udvikler sig.
Der er ingen som helst tvivl om, at udfordringerne, når det handler om økonomisk kriminalitet, spænder bredt.
De spænder over det, vi kender med grove og systematiske lovovertrædelser, svindel og alvorlig kriminalitet, og hvor vi kan se en tilslutning til bandemiljøet, men også bare – som det jo også er, når vi taler om økonomisk kriminalitet – simple fejl i drift eller også i ledelse.
Det skal vi tage hånd om, og det gør vi nu med forslaget her.
Vi sætter ind mod kriminalitet inden for leasing af motorkøretøjer, og det centrale er jo så, som det også har været diskuteret, at det er den forholdsmæssige registreringsafgift og det område, vi sætter ind over for.
Hvorfor så den her afgrænsning?
Ja, det er primært, fordi den nationale enhed for særlig kriminalitet og skattemyndighederne har vurderet, at det særlig er her, de ser svindel på leasingområdet.
Så vi sætter ind der, hvor risikoen for kriminalitet ses at være størst, uden at vi pålægger en hel sektor unødige byrder.
Vi ønsker i sagens natur ikke at indføre krav om tilladelse og tilsynskontrol, hvis det ikke kan begrundes med en konkret risiko.
Vi skal, og det fornemmer jeg også at der er enighed om, finde en ordning, der er målrettet og proportional, som det hedder, og det mener vi at vi har fundet med lovforslaget her.
Hvis vi skal prøve at se på det konkrete forslag og på, hvordan vi sætter ind, så gælder det jo først og fremmest om, at vi med det, vi laver, uagtet at der er en udfordring her, skal sørge for, at vi har en velfungerende sektor.
Det er målet, og det kræver, at der er gode rammer og også gode regler på området.
Vi skal selvfølgelig understøtte et ordentligt miljø i de dele af leasingbranchen, der er udfordringer med.
Det er derfor, vi så at sige sætter ind.
For det første stiller vi derfor krav om, at virksomheder fremover skal søge om tilladelse, før de kan udbyde leasing af motorkøretøjer på jo altså forholdsmæssig registreringsafgift.
Derfor får Finanstilsynet de samme beføjelser, som tilsynet i dag har over for aktører på det finansielle område.
Det gælder f.eks. muligheden for at inddrage virksomhedens tilladelse i visse alvorlige tilfælde.
Samtidig og for det andet strammer vi reglerne for de mennesker eller personer, om man vil, der står bag nogle af virksomhederne.
For virksomhedernes ledelse skal jo så, når det er Finanstilsynet, vi taler om, være kompetent og ansvarlig, som det hedder.
Forbrugerne skal kunne regne med, at det er kompetente og ansvarlige mennesker, de er kunder hos.
Derfor fastsættes der, som man kan se i lovforslaget, også krav om egnethed og hæderlighed for ledelsen i en leasingvirksomhed.
Altså, virksomheder, der leaser motorkøretøjer på forholdsmæssig registreringsafgift, skal så også være omfattet af hvidvasklovens regler.
Det vil gøre det sværere for de kriminelle at misbruge leasingvirksomheder.
Samtidig vil det understøtte en effektiv forebyggelse og også en begrænsning af de risici, som findes for hvidvask og jo altså også – og vi må selvfølgelig også sige det, som det er – for finansiering af terrorisme.
Det er netop det, vi ønsker med det her forslag, altså at sætte ind på primært de tre punkter, som jeg har nævnt her.
Jeg tror på, at den her tilladelsesordning og den tilsynskontrol med de omfattede virksomheder, vi nu tilrettelægger her, vil modvirke kriminalitet, og der er ingen som helst tvivl om, at det også vil bidrage til at gavne sektorens omdømme.
Vigtigst af alt vil det også styrke forbrugernes tillid til området.